Imate jaknu viška? Danas počinje akcija 'Vješalica dobrote' u organizaciji goričkih Buvljakuša. Učinite dobro djelo za svoje sugrađane!

Akcija 'Vješalica dobrote' održat će se u prolazu kod knjižnice na Trgu Stjepana Radića.

Već treću godinu zaredom goričke Buvljakuše pokrenule su hvalevrijednu akciju 'Vješalica dobrote',kojom se sakuplja zimska odjeća za sve koji su u potrebi a isto si ne mogu priuštiti. Akcija kreće danas u 12.00 sati, lokacija na kojoj možete donirati zimske jakne, kape, šalove, rukavice ili zimsku obuću je prolaz na Trgu Stjepana Radića kod goričke knjižnice. Ako ne stignete danas,isto možete učiniti u narednim danima između 10 i 18 sati cijeli mjesec, ovisno o odazivu. Svaki odjevni predmet otići će u prave ruke. Jedna od organizatorica Buvljakuša, gđa. Ivana Krišto, kaže da su tako prošle godine preostale zimske stvari podijelili potrebitim stanovnicima Turopolja.

Svi potrebiti građani dobrodošli su, za svakoga će se naći ponešto od zimskih stvari. Ukoliko znate nekoga kome bi dobro došla,obavijestite ih o akciji.

Zimski dani su počeli, na ulicama je mnogo ljudi na rubu egzistencije. Ne smijemo dozvoliti da ih se zaboravi, budimo humani!

Krenuo je ''EU2ME'', kreativni natječaj za mlade građane Europske unije između 16 i 30 godina

Zainteresirani mladi, požurite i prijavite svoje radove, vremena za prijavu imate do 21. siječnja 2019. godine!

Hrvatska je jedna od država članica EU s najmanjim postotkom izlaznosti na izbore za Europski parlament,stoga je Hrvatska zajednica županija pokrenula kreativni natječaj ''EU2ME'' u sklopu europskog projekta CROSSOVER, što je odlična prilika za poticanje mladih na promišljanje o političkoj odgovornosti.

Radovi se mogu prijaviti u tri kategorije, a to su najbolja fotografija, najbolji video i najbolji sastavak, u okviru kojih se očekuje kreativni odgovor mladih na neka od sljedećih pitanja: Što je to Europska unija? Što Europska unija čini za mene? Gdje vidim budućnost Europske unije? Zašto su mladima važni izbori za Europski parlament? Koji su potencijalni izazovi Europske unije? Što danas znači biti mladi Europljanin? Zašto je moj glas bitan?

Radove je potrebno poslati na e-mail: [tajnistvo@hrvzz.hr](mailto:tajnistvo@hrvzz.hr). Dodatna motivacija za sudionike spomenutog projekta je nagrada za prvo mjesto u svakoj od triju spomenutih kategorija, GoPro Hero 7 white kamera.

Muzej Turopolja partner u EU projektu **“Prehistory Adventure - iskustvena šetnja kroz prapovijesnu baštinu”**

Predstavljanje projekta održat će se u Arheološkom muzeju u Zagrebu 14. siječnja u okviru Programa suradnje Interreg V-A Slovenija-Hrvatska 2014-2020.

Riječ je o projektu koji funkcionira po principu pretfinanciranja, gdje se 85% ukupnog iznosa financira iz europskih fondova. Nositelj projekta je Općina Donja Voća, a uz Muzej Turopolja, hrvatski partneri su Arheološki muzej u Zagrebu, Hrvatska turistička zajednica, dok sa slovenske strane sudjeluju Općina Zreće, Radenci, Filozofski fakultet u Ljubljani, te Slovenska turistička organizacija.

Projekt će pomoću moderne tehnologije proširene stvarnosti, povezati i aktivirati prapovijesni potencijal. Muzej Turopolja, u suradnji s vanjskim suradnicima, postavit će izložbu "Život z vodu - brončano doba Turopolja" te organizirati tematske radionice i predavanja. U planu je i izrada znanstveno-stručnih i stručno-edukativnih koncepata, te projektne dokumentacije za multimediju virtualne stvarnosti unutar prostora muzeja, kao i za vanjski info kiosk.

Pretpovijesna baština spomenutog programskog područja do sada nije prezentirana kao dovoljno atraktivan sadržaj s naglaskom na održivo upravljanje. Cilj projekta je na poučan i istraživački način povezati tijek pretpovijesti od starijeg kamenog doba do željeznog doba, vrednovati i ukazati na važnost pojedinih znanstvenih otkrića te empirijski demonstrirati kako su čovjekovi preci živjeli kroz spomenuta razdoblja, s naglaskom na njihove svakodnevne navike.

**Novi filmski naslovi od danas u Kinu Gorica**

Od danas do srijede, u goričkom kinu prikazivat će se 3 filma. Na filmskom platnu tako će se u nadolazećim danima naći sadržaja za djecu i odrasle.

MALA GOSPOĐICA DOLITTLE sinkronizirani je dječji film u režiji Joachima Masanneka, a u središtu radnje je jedanaestogodišnja djevojčica Lili sa sposobnošću komunikacije sa životinjama, a to ne zna nitko osim njenih roditelja. Međutim, kada zla kradljivica životinja otme bebu slona Ronnija iz zoološkog vrta, Lili i njezin novi školski prijatelj kreću u veliku pustolovinu spašavanja slonića i drugih životinja.

KAKO ULOVITI NEŽENJU? Riječ je o romantičnoj komediji u kojoj su protagonisti već poznati Keanu Reeves i Winona Ryder,koji glume Franka i Lindsay, goste koji su pozvani na vjenčanje, a zajedničko im je to da ne vole ništa živo, sve im smeta i ne podnose društvo drugih ljudi. Upravo će ta zajednička netrpeljivost postati ono što će ih približiti jedno drugome. Kako će sve završiti – velikom ljubavi ili velikom svađom?

SAM SAMCAT je drama režisera Bobe Jelčića, možda najvažnijeg hrvatskog kazališnog režisera devedesetih,koji se postupno razvio u prepoznatljivog filmskog autora. U središtu radnje je Marko,koji gotovo nikada nije sam, no unatoč tome, najmanje kontakata ima s osobom koju najviše voli – kćeri, koja živi s majkom. Kada pokrene postupak da mu se odobri češće viđanje djeteta, Marko ulazi u svijet socijalne službe u raspadu. Njegova snažna očinska ljubav istovremeno je izvor njegove patnje, ali i najveće radosti.

Projekcije su u poslijepodnevnim večernjim satima, stoga Vam toplo preporučujemo da se uputite na već poznatu lokaciju goričkog kina, naročito ukoliko se u ovim zimskim danima nemate ideju kako provesti poslijepodne u odsustvu dosade.

# Standardne policijske kontrole na goričkim prometnicama

# pojačano kontrolirati brzinu, vožnju pod utjecajem alkohola, korištenje mobitela i vezanje pojasa

Ovog vikenda od 08. do 11. veljače, na području Velike Gorice policija sprovoditi akciju pojačanog nadzora vozila i vozača s ciljem prevencije i umanjivanja broja najtežih prekršaja, a to su prekršaji vožnje pod utjecajem alkohola, prekoračenja dopuštene brzine, nekorištenja sigurnosnog pojasa, nepropisne uporabe mobitela u vožnji. Navedeni su prekršaji najčešći 'krivci' za nastanak prometnih nesreća, stoga se na ovaj način pokušava utjecati na veću razinu odgovornosti vozača u prometu.

**Za vikend na goričkim prometnicama čak šest prometnih nesreća**

Velikogorička policija je ponovo u akcijama „Alkohol i opojne droge“ i „Brzina“ utvrdila ukupno 22 prometna prekršaja

Policija je za vikend ponovo provodila akcije “Alkohol i opojne droge” i “Brzina”. Za vrijeme trajanja iste na goričkim prometnicama utvrđena su ukupno 22 ciljana prekršaja. Tri vozača bila su pod utjecajem alkohola, a preostalih 19 prekršaja bilo je radi nepropisne brzine u prometu. Vozačima zatečenim pod utjecajem alkohola vozačka dozvola je privremeno oduzeta, te su isključeni iz prometa na 12 sati.

Najviše je napuhao 22-godišnji vozač teretnog automobila u petak u kasnim noćnim satima u petak - čak 2,17 g/kg. Zaustavljen je na Trgu maršala Tita 10 u Velikoj Gorici. Prijestupniku je na licu mjesta izdan prekršajni nalog, te je do otrježnjenja priveden u službene prostorije PP Velika Gorica.

Tijekom akcije dogodilo se čak šest prometnih nesreća. Pet ih je srećom bilo s materijalnom štetom, a jedna osoba prošla je s lakšim ozljedama - izvijestili su iz PP Velika Gorica.

Goričani u velikom broju podržali borbu protiv raka maternice

Svake godine od ove opake bolesti umire stotinu žena

FB: Redoviti pregledi i cijepljenja najbolje su oružje u borbi protiv ove opake bolesti…

Rak vrata maternice drugi je najčešći rak u ženskoj populaciji te treći uzrok smrtnosti od raka kod žena. Većina žena koje obole od raka vrata maternice vjerojatno nikad nisu napravile Papa test ili ga barem nisu napravile u zadnjih pet godina. Dodatni problem je taj što gotovo dvije trećine žena ne provodi redovite kontrole, a najčešće se testiraju uvijek iste osobe.

Povodom obilježavanja Dana mimoza na Tržnom centru održala se humanitarna akcija u sklopu koje su se prodavale mimoze. Veleučilište Velika Gorica i ove godine je inicijator spomenute akcije, a pridružili su im se Grad Velika Gorica, Hrvatska liga protiv raka, Udruga Zdravka i Poliklinika Zahi.

- Odaziv je svake godine sve veći, prošle godine prodano je najviše, čak oko 500 'pušleka'. Svaka akcija nalik ovoj, a koja ukazuje na prevenciju, treba određeni vremenski period da bi postala prepoznatljiva i polučila rezultate. Prema postojećim podacima, porast cijepljenih djevojaka je veći. Nažalost,od oboljelih 300 žena, 100 žena umire od te bolesti, što je velika brojka, ali je ipak naša akcija doprinijela da se pročuje za tu bolest i da se na neki način djeluje preventivno – kaže Sanja Kalambura, profesorica na VVG-u.

Veliki broj goričana dao je svoju podršku ovoj akciji, među kojima se našao i Dražen Kurilovčan.

- Danas je zdravlje svake žene od iznimne važnosti, a mi,kao građani, trebamo podržavati jedni druge u svakoj takvoj akciji, za dobrobit svih građana, naročito žena - kaže Dražen Kurilovčan,voditelj odjela kulture u POU Velika Gorica.

Kao i svake godine, Grad je podržao ovu akciju, a zamjenik gradonačelnika Ervin Kolarec i sam je pomogao u prodaji mimoza.

- U Gradu Velikoj Gorici Dan Mimoza se održava sedmu godinu zaredom,a cilj ove aktivnosti je poručiti ženama koliko je važan preventivni pregled. Zahvaljujem svim sugrađankama i sugrađanima koji su se odazvali u velikom broju i dali svoj doprinos da ova humanitarna akcija uspije- izjavio je zamjenik gradonačelnika, Ervin Kolarec.

**Nezaposlenost u Velikoj Gorici opada…**

Registrirana nezaposlenost, prema Hrvatskom zavodu za zapošljavanje nastavlja pozitivni trend, te se približava troznamenkastom broju za područje Velike Gorice i okolnih općina – Kravarskog, Pokupskog i Orla. To bi ujedno bio prvi put od kada se vodi statistika da broj prijavljenih osoba na burzi rada padne ispod broja tisuću.

Statistički podaci u najnovijem izvještaju HZZ-a za prosinac 2018. godine pokazuju broj nezaposlenih od 1010, što je za 400 osoba manje u odnosu na prethodnu godinu, te čak četiri puta manje nego prije pet godina. Zabrinjavajuć je postotak nezaposlenih mladih do 30 godina starosti koji iznosi 31,4%. Fakultetski obrazovanih je oko dvjesto na burzi rada, a zanimljiv podatak je i da se broj nezaposlenih bez ikakvog obrazovanja prepolovio u godinu dana. Tom padu pridonijele su politike zapošljavanja u čijem su fokusu ranjive skupine, kojima je glavni cilj promicanje socijalne uključenosti. Polovica nezaposlenih na burzu je prijavljena zbog prestanka radnog odnosa kod prijašnjeg poslodavca, a iz redovnog školovanja na burzu se mjesečno prijavi stotinjak osoba pa tako četvrtinu nezaposlenih čine oni bez dana radnog staža. Za one koji traže posao na burzi i žele raditi u Velikoj Gorici ili za goričkog poslodavca najviše se traže građevinski radnici različitih profila - od zidara, keramičara do pomoćnih radnika. Nazire se i veća potražnja za vozačima i radnicima u dostavi, prodavačima te radnicima na održavanju automobila. Od obrtničkih zanimanja traže se i frizeri, te električari. Ukupno je na vratima burze rada trenutno oglašena potreba za 150 radnika za područje rada u Velikoj Gorici.

Ono što bi nezaposlenima ovog područja moglo biti korisno ukoliko se služe računalom i koriste sustav E-Građani, jest opcija na web stranici HZZ-a, gdje mogu učitati svoj životopis, koji će potom biti dostupan potencijalnim poslodavcima, i tako olakšati pronalaženje posla.

**Najavljena nova klasifikacija statističkih regija**

# Ovih dana čitate o NUTS 2 regijama i zasigurno se pitate o čemu je točno tu riječ i koji je značaj za Hrvatsku i Veliku Goricu?

# NUTS 2 je prostorna statističke jedinice, koja se koriste prije svega za prikupljanja i obradu usporedivih statističkih podataka, a odnosi se na regije iznad 800 tisuća stanovnika. Bitna je njihova adekvatna podjela, jer o istoj ovisi kako će se raspodijeliti novci iz sredstava fondova EU, koji se usmjeravaju u NUTS 2 regije.

# Problem aktualne podjele je slučaj glavnog grada Zagreba koji kao sastavni dio Kontinentalne Hrvatske znatno utječe na pokazatelje razvijenosti cijele regije i tako izražava velike nejednakosti, naročito kada bi se usporedio sa područjem Slavonije. Slovačka, Češka, Poljska i Mađarska izdvojile su glavne gradove kao zasebne NUTS 2 regije i time dale prostora većem usmjeravanju sredstava fondova EU u nerazvijenije regije.

Treba li razmišljati o izmjenama, kako bismo u idućem financijskom razdoblju EU (2021.-2027.) imali priliku više iskoristiti prednosti koje nam pružaju EU fondovi u Hrvatskoj?

Činjenica je da Kontinentalna Hrvatska predstavlja regiju izrazite unutarregionalne heterogenosti. Budući da je Grad Zagreb prešao granicu od 800.000 stanovnika, shodno klasifikaciji statističkih regija, može se izdvojiti kao zasebna NUTS 2 regija,i na taj način omogućiti da slabije razvijene jedinice steknu pravo najvećeg mogućeg stupnja regionalnih potpora s obzirom na vlastiti stupanj razvijenosti, kao i najveći stupanj povoljnosti za korištenje sredstava Kohezijske politike,što za sobom povlači ostvarivanje povoljnijih uvjeta nacionalnog sufinanciranja projekata. Krajnji cilj ove klasifikacije je stvaranje homogenijih regija u pogledu stupnja razvijenosti.

Predloženo je 9 varijanti podjele, te je ostala dilema na 2 varijante, a koje podrazumijevaju četiri regije u kojima je i Grad Zagreb kao izdvojena regija. Razlika je u tome što središnja Hrvatska u jednoj udružuje svoje snage sa sjevernom Hrvatskom, a u drugoj se priklanja istočnoj Hrvatskoj.

Kakav je eventualni utjecaj nove NUTS 2 podjele na grad Veliku Goricu?

Nova podjela podrazumijeva ostvarivanje najpovoljnijih uvjeta nacionalnog sufinanciranja EU projekata obzirom na pravila koje donosi prijedlog nove Uredbe o fondovima,čime bi Velika Gorica, unatoč visokom stupnju razvijenosti bila u zasebnoj regiji koju bi činila središnja Hrvatska sa još jednim njenim dijelom. Ciljevi nove podjele na NUTS 2 regije trebaju omogućiti najveći mogući stupanj povoljnosti dodjele regionalnih potpora te formirati što homogenije regije u pogledu razvijenosti, te uzimajući u obzir činjenicu da je prethodna klasifikacija bila štetna za Slavoniju, a povoljna za Grad Zagreb.

**HT ONLINE CHALLENGE ZA NBIOT RJEŠENJE**

Ideja HT Challengea detektirati je šumske požare koristeći senzore temperature, relativne vlažnosti zraka i koncentracije ugljičnog monoksida i dioksida u zraku koji bi se preko NB-IoT tehnologije povezali s aplikacijom ili platformom i na taj način pravodobno alarmirali sustav.

Tim GVG Firefighters ponudio je rješenje za rano otkrivanje požara u šumi koje je jeftino i primjenjivo, uz upotrebu tehnološkog noviteta Narrowband mreže, koja omogućuje izravno povezivanje senzora i drugih IoT uređaja na mobilnu mrežu

Sudjelovati su mogli pojedinci i timovi do tri člana s različitih strana svijeta. Natječaj je bio otvoren do 31. prosinca, proglašenje pobjednika bilo je 14. siječnja, a 18. siječnja na final pitchu su bili i predstavnici Hrvatskog Telekoma, te Deutsche Telekom Grupe.

Prijava je sadržavala tri dijela – tehničko rješenje, poslovni plan i prezentaciju.Tehničko rješenje je trebalo omogućiti ranu detekciju šumskih požara koristeći senzore temperature, relativne vlažnosti zraka, koncentracije ugljičnog monoksida i dioksida u zraku koji bi se preko NB-IoT tehnologije povezali s aplikacijom ili platformom.Aplikacija je trebala prikazivati prikupljene parametre i evaluirati podatke u realnom vremenu, kao i njihovu korelaciju, a potrebno je bilo razviti i stupnjevito alarmiranje te definirati preporučene akcije.

Čestitamo našim vrijednim, pametnim i kreativnim učenicima Antunu Drobnjaku, Dorijanu Farkašu i Patriku Vukoviću, koji su odvažno pristupili HTovom izazovu i osvojili vrijednu drugu nagradu, u ozbiljnoj konkurenciji studenata tehničkih fakulteta i mladih istraživača, poput Neuralbit tima iz Poljske, osvajača glavne nagrade.

**Danas se osjećate sjetno,demotivirano i nezadovoljno? Stručnjaci su našli razlog tome…**

**Danas je tzv. Blue Monday, najdepresivniji dan u godini**

Sve je počelo ne tako davne 2005. godine na sveučilištu u Cardiffu, gdje je dr. Cliff Arnall osmislio formulu po posebnom izračunu. Tako smo došli do spoznaje da je danas najdepresivniji dan u godini, tzv. Blue Monday. On svake godine pada na treći ponedjeljak u siječnju, no ponekad je to i drugi ili zadnji ponedjeljak u prvom mjesecu.

Zapravo to nije ništa čudno. Blagdani i vrijeme euforije su iza nas, dolaze viroze,vrijeme se mijenja iz dana u dan i na sve to, još nam poštar donese bankovni ispis kao podsjetnik za sve troškove koje smo u prosincu zaredali. Dobili smo šlag na tortu, svega nam je dosta, vrijeme je za prijevremeno buđenje iz zimskog sna. A gle tragedije, mi nismo medvjedi!

U iščekivanju duljih dana i boljih vremenskih prilika, proljeća i cvijeća, pustimo jadikovke i razloge za depresiju po strani. Svaki dan nam može biti loš ako smo si tako posložili u glavi. Odlazak u prirodu, opuštanje uz omiljeno štivo, tjelovježba, druženja bez posebnog povoda i nisu tako loše ideje. Ako još uvijek čitate ovaj tekst i promišljate, ovo su svakako neke od korisnih ideja.

**Snjeguljica i sedam patuljaka, poučna bajka za najmlađe na sceni Gorica**

Jednom davno usred zime, jedna kraljica je poželjela kćer bijele puti kao snijeg, rumenih obraza poput krvi, i tamne kose poput ebanovine.

Otprilike ovo je početak svima nama poznate narodne bajke njemačkih pisaca braće Wilhelma i Jacoba Grimm. Predstava počinje u nedjelju u 17 sati, a protagonisti su glumci i glumice pulskog teatra Naranča. U središtu radnje je sveprisutna borba dobra i zla, skromnosti i taštine, u kojoj prijateljstvo i ljubav pobjeđuju sve neprilike i životne prepreke. Uz dozu humora, te pjesmu i ples, ovo je klasik koji se naprosto ne smije zaobići.

Minusi su sve veći, a djeca zaigrana. Eto ideje kako ih zainteresirati poučnim porukama proslavljene bajke koja se na kazališnim daskama izvodi više od 200 godina.

**Volite popevati? Ansambl ”Zlatne godine” traži nove članove!**

Sačuvajte turopoljsku glazbenu baštinu

Višestruko nagrađivani ansambl ”Zlatne godine” otvara svoja vrata novim članovima. Ansambl na velikogoričkoj glazbenoj sceni djeluje od 2002. godine, prijatelj je Ogranka Matice hrvatske u Velikoj Gorici i čest gost Matičinih četvrtaka. Prošle godine proslavili su desetu godišnjicu rada kao Udruga za promidžbu glazbene kulture.

-Odlučili smo dopuniti članstvo, te su vrata otvorena za sve zainteresirane buduće članove mogu javiti utorkom i petkom u 19.30 sati u ŠRC Udarnik u Kurilovcu gdje se održavaju probe ili meni osobno – ističe Siniša Belošević, voditelj ansambla.

Nemojte se obeshrabriti, za pjesmu nije važan spol, dob, ni društveni status. Dobrodošli su svi ljubitelji glazbe. Novi i stari članovi prema potrebi mogu besplatno pohađati pjevačku školu u Zagrebu, kod profesora Pogrmilovića.

Kontakt voditelja ansambla: 091/4244-034.

**Odličan vjesnik proljeća! Kreće energetska obnova srednje škole sufinancirana sredstvima iz EU**

30,8 milijuna kuna vrijedni radovi na zgradi Srednje škole Velika Gorica, za koje je povučen maksimalni iznos od 15,1 milijuna kuna bespovratnih europskih sredstva kreću na proljeće!

Zagrebačka županija je na Poziv na dostavu projektnih prijedloga Energetska obnova i korištenje obnovljivih izvora energije u zgradama javnog sektora u rujnu prošle godine podnijela prijave za pet projektnih prijedloga, među kojima se našao i onaj goričke srednje škole, starijim generacijama poznatije kao glasoviti 'Bakarić'. Od ukupno 30,8 milijuna kuna, koliko iznose predviđeni radovi, čak 15,1 milijun stiže iz ESI fondova u okviru Operativnog programa „Konkurentnost i kohezija 2014.-2020“. Preostalih 15,7 milijuna kuna osigurala je Zagrebačka županija

Kvalitetnija provedba obrazovanja, te kvaliteta boravka učenicima i djelatnicima, kao i znatan doprinos očuvanju okoliša smanjenjem štetnih stakleničkih plinova, učinit će goričku školu ugodnijim mjestom za obrazovanje srednjoškolaca kao i njezinim djelatnicima. Cilj ovog projekta je da se korištenjem obnovljivih izvora energije postignu optimalni rezultati financijske i energetske uštede. Mjerama energetske učinkovitosti cijela zgrada će iz trenutnih energetskih razreda (zgrada za obrazovanje: D razred, velika sportska dvorana: D razred, mala sportska dvorana: C razred) prijeći u najviši A razred, a to je zaista velik pomak.

„Sada nas čeka potpisivanje ugovora sa Fondom za zaštitu okoliša i energetsku učinkovitost i resornim ministarstvom te proces javne nabave, a očekujemo da će se s radovima krenuti na proljeće. Cjelokupna dokumentacija je kvalitetno pripremljena, stoga nema razloga da ne povučemo bespovratna sredstva. Naravno i Zagrebačka županija je u proračunu za ovu namjenu osigurala više od 30 milijuna kuna“ – pojasnio je župan Stjepan Kožić, istaknuvši kako se europska sredstva očekuju i za preostale četiri škole.

**Studenti, pažnja! Kako podići studentski ugovor bez posjeta SC-u…**

Koliko ste se puta žurili na studentski posao, i zakasnili čekajući u redovima ispred Studentskih Centara? Došlo je vrijeme da se i to promijeni. Uvedena je opcija e-Ugovori.

Uvedena je nova internet aplikacija za izdavanje studentskih ugovora – vijest je koja će zasigurno razveseliti goričke studente, koji od sada više ne moraju toliko često odlaziti u SC. Ova promjena uvelike pojednostavljuje usluge SC-a, a namijenjena prije svega studentima koji žele uvećati svoj budžet. Prijavom na interni sustav pomoću tzv. AAI identiteta kojeg svaki student posjeduje čim krene studirati, od sada može podići ugovor o obavljanju studentskog posla za željenog poslodavca bez čekanja u redovima Studentskih Centara.

Da podsjetimo, u nedavnim izmjenama koje je donio Zakon o obavljanju studentskih poslova, nekoliko promjena je studentima donijelo odlične vijesti, poput povećanja minimalne studentske satnice, zaštićenosti po pitanju ažurne isplate, boljih uvjeta na radnom mjestu. Također, u tom Zakonu prisutne su i određene otegotne mjere, kao što su postrožene kazne ukoliko na vrijeme ne donesete svoje SC ugovore poslodavcima.

Studenti u toplini vlastitog doma i na vrijeme, uz par klikova na računalu imaju pristup svojim studentskim ugovorima, lišeni čekanja i kazni.

**Novouvedeni sustav smanjit će gužve u Komunalnom centru VG Goričanka**

Od danas se uvodi novi sustav naplate za sve komunalne tvrtke u Velikoj Gorici, po principu one-stop shop.

Takozvani „redomat“ uvelike će smanjiti gužve, a ono još bitnije – građani će puno manje vremena 'potrošiti' na plaćanje njihovih računa. Naime, do sada su se svi računi plaćali na svakoj blagajni zasebno (ovisno o komunalnom društvu).

Sličan sustav već je viđen u praksi, nalik onima u bankama i kod pružatelja telekomunikacijskih usluga. Na samom ulazu u VG Goričanku, svaki će korisnik prvo na ''redomatu'' preuzeti broj. Nakon što se broj na zaslonu pokaže zajedno sa brojem blagajne, svi račune komunalnih tvrtki u Velikoj Gorici moći će se platiti na jednom mjestu.

Prvi, „testni“ dan Redomata, prošao je odlično, povratne reakcije građana su sjajne, a i većinom su svi vrlo brzo shvatili novi princip.

„Do sada sam račune plaćala kao i svi ostali, čekala na jednoj blagajni desetak ili više minuta, nakon toga na drugoj, pa na trećoj i tako svaki mjesec. Novi sustav naplate me ugodno iznenadio te me veseli što ću u budućnosti puno manje vremena izgubiti na čekanja u redu“. – rekla nam je naša sugrađanka Jasna koja svaki mjesec dolazi i redovno plaća svoje račune.

Na samom ulazu, dok se novouvedeni projekt ne 'uhoda', biti će zaposlenici koji goričanima biti na usluzi kako bi se što lakše i brže prilagodili novom sustavu naplate.

Obilježena Buševska kobasijada: dokaz da i mladi ljudi čuvaju tradiciju –

Obilježena je treća Buševska kobasijada, ove godine je po prvi puta u odličnoj organizaciji Društva žena iz Buševca, koje su nam svojim vrijednim rukama i kulinarskim vještinama približile turopoljske delicije naših starih, od bučnice pa do 'fanjkov', te bijelih i kukuruznih žganaca.

- Od prethodne kobasijade u Buševcu prošlo je četiri godine, te smo mi žene udružile snage i odlučile preuzeti ovu hvalevrijednu manifestaciju, s glavnim ciljem da se ova naša prekrasna tradicija nastavi. Odaziv je odličan, ponosna sam na ovu slogu i volju koje nikada ne izostaje – istaknula je predsjednica Društva žena Buševec, Lidija Rožić.

Ovogodišnjem natjecanju pristupilo je 12 kandidata. Tročlani žiri, koji su činili gospoda Morić Marko, Bedeković Ivan i Robić Ivan, a koji i sami imaju višegodišnja iskustva, istaknuli su kako im je pri ocjenjivanju kobasica bilo jednako bitno kakav je njihov presjek, boja, okus i miris. Nakon iscrpnog i detaljnog kušanja, žiri je složno donio odluku, pa je tako treće mjesto na kobasijadi odnio Stjepan Car, drugoplasirani je Alen Lukačević, a glavna zvijezda ove kobasijade je mlada djevojka Ellena Opetuk.

Ova kobasijada zasigurno je posebna po tome što je pobjedu odnijela 17-godišnja djevojka Ellena Opetuk, dokazavši svojim primjerom kako se receptura čuva naraštajima.

- Budući da godinama u obitelji ulažemo veliki trud, moj otac, koji je inače mesar, prenio je na mene ljubav prema selu i tradiciji, te sam s radošću i ponosom, te moralnom obavezom prema njemu, primila sam ovu nagradu, koja me motivira da se trudimo još i više – izjavila je prvoplasirana Ellena Opetuk.

Naime, vaš dlakavi ljubimci ne samo da vas čine sretnima, već je i znanstveno dokazano da pozitivno utječu na vaše zdravlje.

Slijedi par zanimljivosti koje zasigurno niste znali o ovim krznenim ljepotanima.

Prvobitno potječu od afričke divlje mačke, a žive uz ljude već preko tri tisuće godina. Većina nas udomi domaću mačku, no sigurno niste znali da i ona ima svoj službeni naziv, koji je međunarodni felinološki savez priznao 1982. godine – a to je Europska mačka (lat. Felis Catus). Riječ je o jednoj od najstarijih pasmina kontinentalne Europe, a nastala je bez posebnih pravila uzgoja, križanjem najljepših primjeraka domaće mačke, a javlja se u brojnim varijantama.

Istraživanja provedena 2008. godine na Sveučilištu u Minnesoti pokazala su da vlasnici mačaka imaju 30 posto manje šanse da dobiju infarkt, te su manje skloni kardiovaskularnim oboljenjima. Terapija vibracijama često se koristi za ojačanje kostiju i mišića nakon prijeloma ili ozljede. Zanimljivo je da mačje predenje može stvoriti vibracije između 20 i čak 140 Hz, što je pravi raspon za ojačavanje kostiju i mišića. Naime, upravo iz tog razloga vlasnici mačaka se 12 posto rjeđe javljaju svom liječniku zbog nekog problema u odnosu na osobe koje nemaju svog najboljeg dlakavca uza sebe. Da svaki ured ima ovakav "alat" protiv stresa, jedva bismo dočekali ponedjeljak!

Potrebno je provesti samo 15 do 30 minuta dnevno s mačkom kako biste ublažili tjeskobu i rasteretili se stresa. Njihovo društvo podiže raspoloženje i skreće pažnju s depresivnog raspoloženja. Osim što će vam dati do znanja da nikada niste sami, mačke su dobri “slušatelji” s kojima bez problema možete podijeliti svoje probleme. No, iako su poznate kao smirene životinje, mačke se ne boje tu i tamo potpuno “otkačiti”, a malo “ludila” ponekad ne škodi ni njenim vlasnicima.

Djeca koja su odrasla sa psom ili mačkom u kući manje su sklona alergijama, pokazalo je istraživanje objavljeno u časopisu Journal of Allergy and Clinical Immunology. Francuska studija objavljena u časopisu Proceedings of the National Academy of Sciences pokazala je kako vlasnici mačaka imaju povišenu razinu oslobađanja hormona oksitocina u mozgu. Riječ je o hormonu koji olakšava zaljubljenost, povezanost, snizuje razinu stresa, ublažava bolove, a mališani s autizmom se osjećaju mirnije. Sigurno se vrijedi uložiti u dugogodišnje prijateljstvo vašeg djeteta i bezuvjetnog prijatelja koji će biti uz njega.

Riječ je o simpatično sebičnim, ali i neovisnim ljubimcima, no usprkos tome, ova slatka stvorenja vrlo će brzo osvojiti srca mnogih. Mačke nikada ne odustaju, imaju neslomljiv duh i jako dobro znaju da ih nekoliko pogrešaka ne smije obeshrabriti na putu do cilja, što je odlična karakteristika, koja njihove vlasnike može naučiti mnogočemu. Zato se i kaže da mačke imaju devet života.

Pedaliranjem do posla, zašto ne?

Međunarodni dan zimskog bicikliranja na posao i ove se godine obilježava u Hrvatskoj, 8. veljače, u organizaciji Sindikata biciklista. Zagreb je pobijedio tri godine zaredom, s najvećim brojem građana koji su tog dana biciklirali na posao, a prošle je godine vodeći bio Novi Sad.

Činjenica je da većina građana Velike Gorice radi u Zagrebu, no postoje i uporni biciklisti koji će umjesto automobila radije sjesti na bicikl i otpedalirati do posla. Osim što ćete izbjeći iritantne gužve i uštediti novac, u obzir treba uzeti i prednosti koje fizička aktivnost pruža – veća efikasnost na radnom mjestu, jači imunitet i bolja kondicija. Ugledavši se na mnoge europske zemlje, ne biste vjerovali, no dio poslodavaca za bicikliranje svojim zaposlenicima daje novac.

Inicijativa Winter bike to work day je 2013. godine pokrenuta u Kanadi, kao prijateljsko natjecanje među gradovima i zemljama svijeta, a održava se drugog petka u veljači.